
РЕПУБЛИКА СРБИЈА

КОЛУБАРСКИ УПРАВНИ  ОКРУГ

Ваљево, Карађорђева 31

тел: 014/221-655, факс 014/227-466

_____________________________________________________________________________
Ваљево: 28.01.2014. год.

Број:909-03-00002/2014-01
З А П И С Н И К
Са Прве седнице Савета Колубарског управног округа, одржане 28.01. 2014. године са почетком у 11.00 часова у малој сали Града Ваљева, на првом спрату.

Присутни:

1. Владимир Петровић, начелник Колубарског управног округа, 
2. Миле Радивојевић, помоћник директора Канцеларије за Косово и Метохију,
3. Живорад Бојичић,  председник општине Лајковац, 
4. Ненад Стевановић, председник општине Осечина,

5. Миодраг Старчевић, председник општине Љиг,

6. Драгољуб Крстић, помоћник градоначелника града Ваљева,

7. Саша Спасић, члан Општинског већа Уб,
8.   Милан Гајић, директор Пољопривредне школе у Ваљеву,

9.   Славко Стоиљковић, директор предузећа „Урбан техник“,

10.  Радиша Ковачевић, директор Ваљевске гимназије,

11. Јована Кнежевић, дипл. економиста, лице на стручној пракси у Стручној служби округа.

Председник ни представници општине Мионица није присуствовао седници.
На  почетку седнице, начелник Колубарског управног округа, Владимир Петровић,  поздравио је  присутне, констатовао да постоји кворум за рад, и отворио Прву седницу.  

Предложио је  ДНЕВНИ РЕД,  који је једногласно прихваћен, са следећим тачкама:

1. Договор о предузимању мера за спровођење акције „Обезбеђење услова за рад васпитно-образовних институција на територији АП КиМ“, а на захтев Канцеларије Владе РС за КиМ.


2.  Разно.

На почетку свог излагања начелник Колубарског управног округа, Владимир Петровић, објаснио је повод одржавања Прве седнице Савета управног округа у 2014. години. На састанку који је одржан 16. јануара 2014. године, у Палати Србије у Београду у организацији Канцеларије за Косово и Метохију, на којем су присиствовали начелници округа Републике Србије са министром без портфеља задуженим за Косово и Метохију Александром Вулином и министром правде и државне управе Николом Селаковићем покренута је иницијатива сакупљања помоћи за образовне институције са територије Косова и Метохије. На поменутом састанку донета је одлука да сви начелници у оквиру свог округа покрену иницијативу и ступе у контакт са председницима општина као и успешним привредницима како би се прикупила што већа помоћ. 

Начелник је изложио презентацију „Стање образовних институција на АП КиМ“ у којој су утврђене приоритетне потребе образовних институција на територији АП Косово и Метохија. У оквиру помените презентације изнети су следећи подаци:

- На територији АП КиМ функционишу две школске управе, са укупно 105 школа и то 70 основних и 35 средњих школа.
- ШУ Косовска Митровица обухвата 78 школа од тога је 51 основна и 27 средњих.
- ШУ Ранилуг обухвата 27 школа од тога је 19 основних и 8 средњих.
- Укупан број ученика у основним и средњим школама:
1. ШУ Косовска Митровица

· Број ученика у ОШ: 9.665 у 691одељењу;

· Број ученика у СШ: 4.430 у 321 одељењу

· Укупно 14.095 ученика у 1.012 одељења.

2. ШУ Ранилуг

· Број ученика у ОШ: 2.239  у  276 одељења;

· Број ученика у СШ: 1.261 у 108 одељења

· Укупно 3.500 ученика у 384 одељења

- Укупно ученика за обе школске управе: 17.595

- Укупан број ученика на АП КиМ у школској 1998/99 у основним и средњим школама је био 65.245.

Канцеларија за Косово и Метохију је у сарадњи са представницима локалних самоуправа и начелницима школских управа утврдила стање потреба основних и средњих школа које су и представљене у презентацији.
Након излагања начелника, реч је добио Миле Радивојевић, помоћник директора Канцеларије за Косово и Метохију. Он је објаснио да ова акција не треба никоме да представља терет као и да се помоћ не огледа само у финансијским и материјалним средствима. Напоменуо је да се у оквиру Канцеларије за Косово и Метохију спроводи низ 

акција као и да је једна од најзанимљивијих братимљење општина на територији Србије са општинама са територије Косова и Метохије.

Испред општине Лајковац, присутнима се обратио Живорад Бојичић,  председник општине. На самом почетку свог излагања рекао је да ситуација ни у школама у Србији није задовољавајућа као и да су већ значајна средства отишла на Косово без видљивих резултата. Лајковац стоји на располагању за братимљење са било којом општином са територије Косова и Метохије без обзира на етничку структуру исте. Сматра да се кроз овај вид повезивања могу превазићи законска ограничења. Истакао је да је ова општина позната по низу хуманитарних акција које редовно спроводи, и да имају могућности као и жељу да помогну али да је један од главних проблема код спровођења конкретно ове акције легални модалитет, односно да је потребна велика подршка и сагласност Министарства финансија. Такође, додао је да жели да им Канцеларија за Косово и Метохију сугерише која општина би била адекватна конкретно за Лајковац када је реч о братимљењу.

Након Живорада Бојичића реч је добио Ненад Стевановић председник општине Осечина. Он је рекао да је ова општина већ братимљена са Зубиним потоком и да су успостављени контакти кроз различите видове акција и помоћи. Са  њихове стране постоји воља да се помогне али првенствено се морају решити ограничења која закон немеће. Такође је сугерисао  да Канцеларија за Косово и Метохију мора координирита читавим пројектом као и да се морају одредити приоритети.

По завршетку излагања Стевановића, реч је преузео Славко Стоиљковић, директор предузећа „Урбан техник“. Он је рекао да његово предузеће има могућности и жељу да помогне. Такође је упутио питање Радивојевићу да ли постоји могућност да се не плаћа ПДВ на средства која се упућују на Косово и Метохију као помоћ, јер тако долази до двоструког опорезивања. 

Радивојевић је одговорио да је упознат са овим проблемом и да се Министарство финансија већ бави са његовим решавањема, односно уредба већ постоји али још увек није завршена, али свакако ће добити званичан одговор од Министарства финансија на ово питање.

Саша Спасић члан Општинског већа Уб, рекао је да је ова општина склопила братимљење са Зубиним потоком и и да имају жељу да се братиме са још једном општином. Он је такође указао на буџетска ограничења али да су свакако у могућности да понуде организовање припрема на територији општине Уб за било који спортски клуб као и да су расположени за културну размену у виду фолклора.

Миодраг Старчевић председник општине Љиг, објаснио је да је општина Љиг склопила братимљење са општином Звечан али да тренутно немају могућности да помогну једино уколико се јави неко од привредника са територије ове општине који је расположен да упути помоћ.

Након излагања Старчевића реч је добио Драгољуб Крстић, помоћник градоначелника града Ваљева. Крстић је објаснио да град Ваљево тренутно није у могућности да понуди финансијску помоћ али је предложио акцију размене ученика са Пољопривредном и Техничком школом и Ваљевском гимназијом јер су ове школе развијене на високом нивоу. Такође је понудио смештајне капацитет у Истраживачком центру Петница.

На самом крају састанка начелник Колубарског управног округа је дао предлог да Канцеларија за Косово и Метохију одговори на одређена питања постављена на данашње састанку, као и упути захтев Министарству финансија како би се решио проблем дуплог опорезивања привредника који желе да помогну. Он је додао и да ће Колубарски управни округ упутити допис свим локалним самоуправама да се изјасне са којим општинама су до сада успоставиле братимљење  са територије Косова и Метохије односно оне које нису са којом би то да учине, као и да ће свим привредницима и средњим школама бити упућена молба за помоћ.

Предлога и питања више није било.
Седница је завршена у 12:00 часова.                                
          Председник                        Секретар Савета                Записник  водила,

        Савета округа                      Драган Јанковић                 Јована Кнежевић
               Владимир Петровић                                                                                                                                                                        
